《久雨书闷十四韵》
明代·孙一元

穷日闭茅屋，雨深境更清。
楯眉上行蚁，墙角卧空罂。
时序了长句，生涯终短檠。
回风抟野旷，新水涨柴荆。
入梦暮云碧，怀人秋藓生。
荒鸡啼远戍，山鬼啸空城。
衮衮风难定，悠悠事屡更。
关河成阻越，盗贼正纵横。
看剑哀歌咽，衔杯意气倾。
纪纲须汲黯，谏疏忆匡衡。
十载居南服，同时笑北伧。
鸑雏饥欲死，汗血老无名。
极目烟波阔，回头布褐轻。
誓将一竿去，吾欲弄沧瀛。

作者简介：（1484—1520）明人，自称关中（今陕西）人，字太初，自号太白山人。风仪秀朗，踪迹奇诘，乌巾白帢，铁笛鹤瓢，遍游名胜，足迹半天下。善为诗，正德间僦居长兴吴珫家，与刘麟、陆昆、龙霓、吴珫结社倡和，称苕溪五隐。有《太白山人稿》。